Predkladacia správa

	
Podmienky uvedenia biocídnych výrobkov na trh upravené v zákone č. 217/2003 Z. z. v znení zákona č. 434/2004 Z. z. zodpovedajú podmienkam upraveným  Smernicou 98/8/EC a nariadeniu Komisie č. 2032/2003. 
	
Doteraz platné znenie zákona po vstupe Slovenskej republiky do Európskej únie vykazuje niektoré duplicitné ustanovenia, hlavne tie, ktoré sú upravované nariadením Európskej komisie, preto je ich potrebné zo zákona odstrániť. Ide predovšetkým o zaradovanie biocídnych výrobkov do jednotlivých zoznamov. Centrum pre chemické látky a prípravky nemôže rozhodnúť o zaradení alebo nezaradení účinnej látky do zoznamov, túto právomoc po 1. januári 2004 má Európska komisia,  ktorá príslušné zoznamy dopĺňa alebo mení po doručení hodnotenia a posúdení príslušnej účinnej látky jednotlivými národnými orgánmi členských štátov Európskej únie a po posúdení a odporúčaní týchto hodnotení stálym výborom pre biocídy Európskej komisie, ktorá tieto zoznamy mení alebo dopĺňa.
	
Návrh zákona bol v riadnom medzirezortnom pripomienkovom konaní. Pripomienky ktoré k návrhu zákona boli uplatnené sa do novely zákona zapracovali, návrh zákona bol dňa 23. augusta 2005 prerokovaný Legislatívnou radou vlády Slovenskej republiky, ktorá ho s pripomienkami odporučila do ďalšieho legislatívneho pokračovania. Na rokovanie vlády Slovenskej republiky sa návrh zákona po zapracovaní pripomienok Legislatívnej rady vlády Slovenskej republiky predkladá bez rozporov.  

Návrh zákona je v súlade s Ústavou Slovenskej republiky a s medzinárodnými zmluvami a záväzkami, ktorými je Slovenská republika viazaná.